Pneumokokkhaigus

Olulised faktid pneumokokkhaiguse, selle sümptomite, tüsistuste, riskitegurite, levikumehhanismi, ennetamise ja ravi kohta.

### ****Mis on pneumokokkhaigus?****

Pneumokokkhaigus on potentsiaalselt eluohtlik bakterinfektsioon, mis võib põhjustada raskeid tüsistusi. Seda põhjustavad bakterid Streptococcus pneumoniae (pneumokokid). Bakterid võivad nakatada organismi eri osi ja sümptomid olenevad infektsioonikohast.

Pneumokokkhaiguse vastased vaktsiinid on üldiselt riiklikes vaktsineerimiskavades kogu ELis/EMPs.

### ****Mis on pneumokokkhaiguse sümptomid?****

Pneumokokkhaiguse sümptomid sõltuvad organismi osast, kus on bakterinfektsioon.

Infektsioon võib olla suhteliselt kerge, kui see on ainult ninas või kõrvas. Kui bakterid satuvad organismis mujale, näiteks vereringesse, peaajju või südamesse, võivad sümptomid olla rasked ja eluohtlikud.

Kerge haiguse sümptomid on näiteks

* kõrvavalu
* peavalu
* ninakinnisus
* köha
* palavik
* isutus

Raskema haiguse sümptomid võivad olla näiteks

* segasus
* rindkerevalu
* hingamisraskused
* valgustundlikkus
* tugev valu või ebamugavustunne
* lööve, mis vajutamisel ei kao
* nahk, huuled või keel on kahvatu, sinine, hall või laiguline
* tume nahk sõrmeküünte või silmade ümber

**Mis on pneumokokkhaiguse tüsistused?**

Pneumokokkhaiguse tüsistused olenevad organismi infektsioonikohast. Võimalikud tüsistused on näiteks järgmised:

* meningiit (pea- ja seljaaju ümbritseva membraani põletik)
* sepsis (raske verenakkus/-mürgistus)
* pneumoonia (kopsude infektsioon ja põletik)
* osteomüeliit (luupõletik)
* septiline artriit (liigeste infektsioon ja põletik)

Harvadel juhtudel võivad meningiit (mida esineb peamiselt lastel) ja sepsis põhjustada elukestvaid puudeid, näiteks kurtus või ajukahjustust. Rasketel juhtudel on vaja amputeerida jäsemeid.

Ravimata jäänud rasked infektsioonid võivad olla eluohtlikud.

Pneumokokkpneumoonia on eakatel sage surmapõhjus.

**Kuidas pneumokokkhaigus levib?**

Pneumokokkhaigust põhjustavad bakterid elavad sageli inimese ninas ja kurgus ilma haigusi põhjustamata.  Kui bakterid liiguvad organismis mujale, võib see siiski tekitada väga raske infektsiooni. Isegi kui inimesel puuduvad sümptomid, võib ta levitada baktereid hingamisteedest lähtuvate piiskadega, mis toimub sageli tihedas kontaktis lastega, eriti lasteaedades või suurtes peredes.

### ****Kes võib saada pneumokokkhaiguse?****

Igaüks võib saada pneumokokkinfektsiooni mis tahes vanuses. Infektsiooni ja raske haiguse risk on kõige suurem siiski alla 5-aastastel lastel, eakatel (kes saavad infektsiooni sageli lapselastelt) ja nõrgenenud immuunsüsteemiga inimestel.

### ****Kuidas pneumokokkhaigust ennetada?****

Vaktsineerimine on üks tõhusamaid vahendeid pneumokokkhaiguse ennetamiseks. Pneumokokivaktsiinid on enamikus ELi/EMP liikmesriikides osa laste vaktsineerimiskavast.

Ka korralik hügieen ja haigetega kokkupuute vältimine võivad kaitsta pneumokokkinfektsiooni eest. Inimesed, kelle ninas ja kurgus on pneumokokid, kuid kellel ei ole sümptomeid, võivad baktereid levitada ja seda on raske vältida.

### ****Kuidas pneumokokkhaigust ravitakse?****

Pneumokokkhaiguse ravi hõlmab tavaliselt infektsiooni raviks kasutatavaid antibiootikume. Muud ravimeetodid olenevad infektsioonikohast organismis ja konkreetsetest tüsistustest, mida infektsioon võib olla põhjustanud.